96/455/EY: Komission päätös, tehty 25 päivänä kesäkuuta 1996, jäsenvaltioiden ja komission toteuttamista neuvoston asetuksen (EY) N:o 1164/94 mukaisiin koheesiorahaston toimiin liittyvistä tiedotus- ja mainontatoimenpiteistä



Virallinen lehti nro L 188 , 27/07/1996 s. 0047 - 0051



KOMISSION PÄÄTÖS, tehty 25 päivänä kesäkuuta 1996, jäsenvaltioiden ja komission toteuttamista neuvoston asetuksen (EY) N:o 1164/94 mukaisiin koheesiorahaston toimiin liittyvistä tiedotus- ja mainontatoimenpiteistä (96/455/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon koheesiorahastosta 16 päivänä toukokuuta 1994 annetun neuvoston asetuksen (EY) N:o 1164/94 (1) ja erityisesti sen 14 artiklan, jossa säädetään koheesiorahaston toimintoihin liittyvästä tiedotuksesta ja mainonnasta, sekä katsoo, että asetuksen (EY) N:o 1164/94 14 artiklan 1 kohdan viimeisessä alakohdassa säädetään komission varmistavan, että jäsenvaltioille annetaan tieto rahaston toiminnoista, asetuksen (EY) N:o 1164/94 14 artiklan 2 kohdan ensimmäisessä alakohdassa säädetään, että koheesiorahastolta taloudellista tukea saavien toimenpiteiden toteutuksesta vastaavien jäsenvaltioiden on varmistettava, että toimenpide saa riittävästi julkisuutta, jotta suuri yleisö saa tiedon yhteisön roolista kyseisen toimenpiteen suhteen sekä mahdolliset edunsaajat ja ammattijärjestöt toimenpiteen tuomista mahdollisuuksista, asetuksen (EY) N:o 1164/94 14 artiklan 2 kohdan kolmannen alakohdan mukaisesti jäsenvaltioiden on ilmoitettava komissiolle kyseisen kohdan nojalla tehdyistä aloitteista, ja komissio hyväksyy asetuksen (EY) N:o 1164/94 14 artiklan 3 kohdan mukaisesti tiedotusta ja mainontaa koskevat yksityiskohtaiset säännöt, ON TEHNYT TÄMÄN PÄÄTÖKSEN: 1 artikla Koheesiorahaston toimintoja koskevaan tiedotukseen ja mainontaan sovellettavat yksityiskohtaiset säännökset määritellään seuraavissa liitteissä. 2 artikla Tämä päätös on osoitettu kaikille jäsenvaltioille. Tehty Brysselissä 25 päivänä kesäkuuta 1996. Komission puolesta Monika WULF-MATHIES Komission jäsen (1) EYVL N:o L 130, 25.5.1994, s. 1 LIITE I KOHEESIORAHASTON TOIMINTOJA KOSKEVAAN TIEDOTUKSEEN JA MAINONTAAN LIITTYVÄT YKSITYISKOHTAISET JÄRJESTELYT 1. Tavoite ja soveltamisala Kaikkiin koheesiorahaston yhteisrahoittamia hankkeita koskeviin toimenpiteisiin liittyvillä tiedotus- ja mainontatoimenpiteillä pyritään lisäämään yhteisön toiminnan tunnettavuutta ja avoimuutta sekä antamaan yhdenmukainen kuva toimenpiteistä neljässä asianomaisessa jäsenvaltiossa. Tiedotus ja mainonta koskevat kaikkia hankkeita, jotka saavat rahallista tukea koheesiorahastosta. Nämä toimenpiteet täydentävät niitä tiedotusta ja mainontaa koskevia järjestelyjä, joita komissio ja jäsenvaltiot ovat toteuttaneet muilla alue- ja koheesiopolitiikan aloilla, erityisesti jäsenvaltioiden toteuttamista rakennerahastojen ja kalatalouden ohjauksen rahoitusvälineen tukitoimenpiteisiin liittyvästä tiedotus- ja mainontatoiminnasta 31 päivänä toukokuuta 1994 tehdyn komission päätöksen 94/342/EY (1) nojalla. 2. Yleiset periaatteet Paikan päällä suoritettavista mainontatoimenpiteistä kaikkialla jäsenvaltiossa hanketta toteutettaessa vastaavat kansalliset, alueelliset ja paikalliset viranomaiset, jotka ovat toimivaltaisia panemaan täytäntöön koheesiorahaston hankkeet. Mainonta toteutetaan yhteistyössä komission kanssa, ja näille tiedotetaan tässä tarkoituksessa toteutetuista toimenpiteistä. Toimivaltaisten kansallisten, alueellisten ja paikallisten viranomaisten on toteutettava kaikki aiheelliset hallinnolliset toimenpiteet näiden määräysten tosiasiallisen soveltamisen varmistamiseksi ja komission yksiköiden kanssa yhteistyössä toimimiseksi. Tiedotus- ja mainontatoimenpiteet on toteutettava ajallaan, kun koheesiorahaston tuesta on päätetty. Komissio pidättää itsellään oikeuden menettelyn aloittamiseen asetuksen (EY) N:o 1164/94 liitteessä II olevan H artiklan mukaisesti (tuen vähentäminen, keskeyttäminen ja lykkääminen), jollei jäsenvaltio täytä tämän päätöksen mukaisia velvollisuuksiaan. 3. Mainontatyön yleiset säännöt Edellä 4 alakohdassa annettujen yksityiskohtaisten sääntöjen rajoittamatta sovelletaan seuraavia yleisiä periaatteita kaikkien tiedotus- ja mainontatoimenpiteiden mukaisesti: Tiedotusvälineet Toimivaltaisten viranomaisten on tiedotettava asianmukaisimmalla tavalla tiedotusvälineille koheesiorahaston yhteisrahoittamista toimista. Näissä tiedoissa on tuotava oikeudenmukaisesti esiin yhteisön osallistuminen. Tätä varten hankkeiden käynnistämisestä (komission on ensin hyväksyttävä ne) ja niiden toteutuksen tärkeistä vaiheista tiedotetaan erityisesti paikallisille tiedotusvälineille (lehdistö, radio, televisio). On varmistettava asianmukainen yhteistyö komission toimiston kanssa asianomaisessa jäsenvaltiossa. Jäsenvaltioiden antamiin tiedonantoihin, esimerkiksi lehdistö- ja muihin tiedotteisiin, sovelletaan edellä olevassa kahdessa alakohdassa esitettyjä periaatteita. Tiedotustapahtumat Järjestäessään tiedotustapahtumia, kuten konferensseja, seminaareja, messuja ja näyttelyitä, jotka liittyvät koheesiorahaston osarahoittamien hankkeiden täytäntöönpanoon, järjestäjät sitoutuvat tuomaan esiin yhteisön osallistumisen rahoitukseen. Euroopan lipun laittaminen esille kokoussaliin ja tunnuksen painaminen asiakirjoihin on aiheellista tapauksesta riippuen. Komission toimistot jäsenvaltioissa avustavat tarvittaessa näiden tapahtumien valmistelussa ja täytäntöönpanossa. Tiedotusaineisto Hankkeita tai vastaavia toimenpiteitä koskevien julkaisujen (mainoslehtiset, esitteet) nimilehdellä on oltava näkyvä merkintä yhteisön osallistumisesta sekä Euroopan tunnusmerkki aina, kun kansallista, alueellista tai paikallista tunnusmerkkiä käytetään. Jos julkaisuun on tarkoitus liittää esipuhe, on sen allekirjoittajana oltava, yhteisön rahoitukseen osallistumisen esiin tuomiseksi, kansallisen vastuuhenkilön lisäksi komission puolesta asianomainen komission jäsen tai nimetty edustaja. Julkaisuissa on oltava yhteystiedot kansallisella, alueellisella tai paikallisella tasolla vastuussa olevasta elimestä, joka antaa tietoa asiasta kiinnostuneille. Edellä esitettyjä periaatteita sovelletaan vastaavasti myös audiovisuaaliseen aineistoon. 4. Jäsenvaltioiden tiedotusta ja mainontaa koskevat velvoitteet Tiedotukseen ja mainontaan kuuluu yhtenäinen joukko toimenpiteitä, jotka määrittelevät toimivaltaiset kansalliset, alueelliset ja paikalliset viranomaiset yhteistyössä komission yksiköiden kanssa hankkeen keston ajaksi. Tässä yhteydessä jäsenvaltioiden on varmistettava, että yhteisön toimielinten edustajat ovat asianmukaisesti mukana tärkeimmissä rahastoon liittyvissä julkisissa toiminnoissa. Seurantakomiteat tarkastelevat näiden toimenpiteiden täytäntöönpanoa ja antavat siitä tiedon komissiolle. Hankkeiden täytäntöönpanon yhteydessä jäsenvaltioiden toimivaltaiset viranomaiset toteuttavat seuraavat toimenpiteet ilmoittaakseen koheesiorahaston osallistumisesta kyseiseen hankkeeseen: a) Paikan päällä tapahtuvat toimenpiteet toteutetaan, jotta saadaan suuri yleisö tietoiseksi koheesiorahaston kautta annettavasta yhteisön tuesta. Kaikkien koheesiorahaston yhteisrahoittamien hankkeiden sisältö tulee julkaista soveliaimmassa muodossa. Viranomaisten on taattava tällaisten asiakirjojen jakelu ainakin paikallisille ja alueellisille tiedotusvälineille ja pidettävä ne asianosaisten saatavilla. Niiden on varmistettava tuotetun tiedotus- ja mainonta-aineiston yhdenmukainen esitysasu kaikkialla jäsenvaltiossa. b) Kun kyse on sijoituksista, joiden kustannukset ylittävät miljoona ecua: - jäsenvaltion toimivaltaiset viranomaiset järjestävät säännöllisesti paikallisia tiedotustilaisuuksia antaakseen tietoa kaikista hanketta koskevista seikoista, joilla on yleistä merkitystä; - paikan päällä toteutettaviin toimenpiteisiin tulisi kuulua seuraavat: - toteutuspaikoille pystytetyt tiedotuskyltit, - pysyvät muistolaatat yleisölle tarkoitetuissa perusrakenteissa, jotka toteutetaan liitteen II mukaisesti. c) Kun kyse on sijoituksista, joiden kustannukset ylittävät 10 miljoonaa ecua: Jäsenvaltion toimivaltaiset viranomaiset tuottavat lisäksi hankkeesta yleiseen käyttöön tarkoitetun esitteen ja ammattimaista audiovisuaalista aineistoa (esimerkiksi videotietoiskun), jotka tulisi toimittaa paikallisille TV- ja radioasemille sekä pyynnöstä kiinnostuneille yrityksille ja yleisölle. Esitettä ja kaikkea muuta tiedotusmateriaalia ajantasaistetaan säännöllisesti. d) Kun kyse on sijoituksista, joiden kustannukset ylittävät 20 miljoonaa ecua: Toimivaltaiset viranomaiset järjestävät säännöllisesti kansallisia tiedotustilaisuuksia hankkeesta ja sen toteutuksesta, mukaan lukien c alakohdassa mainitun audiovisuaalisen aineiston esittely. 5. Komission tiedotusta ja mainontaa koskevat aloitteet Komissio toimittaa säännöllisesti kaiken asianmukaisen tiedotusaineiston koheesiorahaston tukemista hankkeista kaikille jäsenvaltioille ja tarjoaa sitä niiden jäsenvaltioiden suurelle yleisölle, jotka eivät ole mukana hankkeen toteutuksessa. Lisäksi komissio järjestää vuosittain tiedotustilaisuuksia kyseisessä jäsenvaltiossa antaen tietoa koheesiorahaston työstä yleensä ja erityisesti hankkeista, joihin liittyy yli 20 miljoonan ecun sijoitus. Joka toinen vuosi tiedotustilaisuus tulee olemaan osa asianomaisen komission edustuston järjestämää koheesiorahaston työtä koskevaa julkista näyttelyä, joka toteutetaan esittämällä edellä mainittuja videoita, diagrammeja ja muuta tiedotusaineistoa. 6. Seurantakomiteoiden työ 6.1 Seurantakomiteat varmistavat, että niiden työstä tiedotetaan riittävästi. Tätä varten komiteat antavat tiedotusvälineille tiedon aina, kun se niiden mielestä on aiheellista, niiden vastuulla olevien ohjelman tai ohjelmien edistymisestä. Puheenjohtaja vastaa yhteyksistä lehdistöön, ja hänen apunaan toimii komission edustaja. Aiheellisista järjestelyistä on myös sovittava yhteistyössä komission jäsenvaltioissa olevien toimistojen kanssa, kun seurantakomiteoiden kokouksien yhteydessä järjestetään tärkeitä tapahtumia, kuten korkean tason tapaamisia tai käyttöön vihkimisiä. 6.2 Komission edustajat seurantakomiteoissa huolehtivat vastuullisten kansallisen, alueellisten ja paikallisten viranomaisten kanssa mainontaa ja erityisesti tiedotuskylttejä ja muistolaattoja koskevien määräysten noudattamisesta (katso liite II). Hankkeiden toteutuksesta vastaavat viranomaiset antavat seurantakomiteoille tiedon mainontatoimenpiteistä sekä sopivat todisteet, kuten valokuvat. Kopiot tällaisesta aineistosta toimitetaan komissiolle. 6.3 Komiteat toimittavat komissiolle kaikki tiedot, jotka sen on otettava huomioon asetuksen (EY) N:o 1164/94 14 artiklan 1 kohdassa säädetyssä vuosikertomuksessa. Näiden tietojen avulla on voitava arvioida tämän päätöksen määräysten noudattamista. 7. Loppumääräykset Asianomaiset kansalliset, alueelliset ja paikalliset viranomaiset voivat joka tapauksessa toteuttaa lisätoimenpiteitä, jos pitävät sitä tarpeellisena. Niiden on tiedotettava komissiolle toteutetuista toimenpiteistä, jotta se voi osallistua sopivalla tavalla niiden toteutukseen. Komissio antaa näiden määräysten täytäntöönpanemisen helpottamiseksi tarvittaessa teknistä apua. (1) EYVL N:o L 152, 18.6.1994, s. 39 LIITE II TIEDOTUSKYLTTEJÄ, MUISTOLAATTOJA JA JULISTEITA KOSKEVAT ERITYISET MÄÄRÄYKSET Koheesiorahaston osarahoittamien toimenpiteiden näkyvyyden varmistamiseksi jäsenvaltioiden on huolehdittava seuraavassa esitettyjen tiedotus- ja mainontatoimenpiteiden noudattamisesta: 1. Tiedotuskyltit Liitteessä I olevan 4 kohdan mukaisesti tiedotuskyltit pystytetään koheesiorahaston tukemien hankkeiden toteutuspaikoille, kun näiden kustannukset ylittävät liitteessä I olevan 4 kohdan b alakohdassa tarkoitetut määrät. Niissä on oltava yhteisön rahoitukseen osallistumista koskevalle merkinnälle varattu tila. Tiedotuskylttien on oltava sopivan kokoisia toteutetun toimenpiteen tärkeyteen nähden. Tiedotuskylttien yhteisölle varatun osan on täytettävä seuraavat vaatimukset: - sen pinta-alan on oltava vähintään 50 prosenttia kyltin kokonaispinta-alasta, - sen on koostuttava standardoidusta Euroopan tunnusmerkistä ja alla olevasta tekstistä, jotka on aseteltava seuraavasti: (Euroopan tunnusmerkki) Euroopan yhteisön koheesiorahasto osallistuu tämän hankkeen rahoitukseen . . . %:lla Lisäksi olisi ilmoitettava hankkeen kokonaiskustannukset ja/tai rahoitusosuuden määrä kansallisena valuuttana. Jos toimivaltaiset kansalliset, alueelliset tai paikalliset viranomaiset eivät pystytä kylttiä tiedottaakseen omasta osallistumisestaan hankkeen rahoitukseen, on yhteisön taloudellisesta tuesta tehtävä erillinen tiedotuskyltti. Tällöin sovelletaan vastaavasti edellä esitettyjä yhteisölle varattua osaa koskevia määräyksiä. Tiedotuskyltit poistetaan viimeistään kahden vuoden kuluttua töiden päättymisestä. Ne korvataan aina kun mahdollista muistolaatoilla seuraavana olevassa 2 kohdassa esitettyjä ohjeita noudattaen. 2. Muistolaatat Pysyvät muistolaatat kiinnitetään yleisölle avoimiin paikkoihin (lentokentät, asemat, paikoitusalueet, ympäristöinvestointeihin liittyvien rakennusten julkiset tilat jne.). Niissä on Euroopan tunnusmerkin lisäksi oltava teksti, jossa on maininta yhteisön osallistumisesta rahoitukseen sekä koheesiorahastosta (katso 1 kohdan esimerkki). Muistolaatta on pakollinen hankkeissa, joiden kustannukset ovat yli 10 miljoonaa ecua. 3. Julisteet Jos kansallinen, alueellinen tai paikallinen viranomainen tai muu lopullinen edunsaaja päättää laittaa esille tiedotuskylttejä tai muistolaattoja tai toteuttaa julkaisuja tai muuta tiedotustoimintaa sellaisista hankkeista, joiden kustannukset ovat alle miljoona ecua, yhteisön osallistumisesta rahoitukseen on myös mainittava.